钦定古今图书集成/明伦汇编/氏族典/第566卷 > 《廖用贤尚友录》 > 徒单贞
## 钦定古今图书集成/明伦汇编/氏族典/第566卷 > 《廖用贤尚友录》 > 徒单贞

按《金史徒单贞传》：“贞本名特思忒黑，辟剌人也。祖抄，
从太祖伐辽有功，授世袭猛安。父婆卢火，以战功累
官开府仪同三司。贞娶辽王宗干女，海陵同母女弟
也。皇统九年，贞与海陵俱弑熙宗。海陵既立，以贞为
左卫将军，封贞妻平阳长公主，贞为驸马都尉兼太
子少保，封王，改大兴尹。正隆二年，例封沈，迁枢密副”
使，转同判大宗正事。海陵将伐宋，诏朝官除三国人
使宴饮，其馀饮酒者死。六年，从伐宋，至扬州，海陵死，
北还，见世宗于中都。诏以贞女为皇太子妃，除贞为
太原尹，改咸平。贪污不法，累赃钜万。徙真定尹。事觉，
为博州防御使，降贞妻为清平县主。迁震武节度使，
转河中尹，进封其妻为任国公主。有司奏“海陵已贬
为庶人，宗干不当犹称帝。”于是贞妻降永平县主。贞
自仪同三司降特进，夺猛安，不称驸马都尉。久之，诏
诛贞及其妻与二子慎思十六，而宥其诸孙。章宗即
位，追封贞为太尉、梁国公。贞祖抄，司空、鲁国公；父婆
卢火，司徒、齐国公，贞妻梁国夫人，子《陁补火》、慎思十
六俱为镇国上将军。无何，再赠贞太师广平郡王，谥
“庄简。”贞妻进封《梁国公主》。